郭璞
生平[編輯]
晉元帝時期,升職做著作佐郎(官名,作用係協助史官寫國史)、尚書郎(亦係官名,負責處理政務),之後又做咗將軍王敦嘅參軍(打仗出謀獻策果類,仲包埋同老闆傾心事)。
郭璞為人相當好酒好色,有時會好過份,過份到佢朋友桓彝鑊鑊搵親佢,都係見到佢同個女人喺度玩。佢朋友干寶仲勸過佢「此伐性之斧也」(白話解釋:咁會搞死你㗎),但係郭璞唔在意咁講「吾所受有分。恆恐用之不盡。豈酒色之能害。」(白話解釋:唔嫖唔知身體好,唔賭唔知時運高,我仲驚自己做得唔夠過份,點會咁易俾–酒色搞死)。
郭璞曾經同桓彝講過,千祈唔可以喺佢去緊廁所嗰陣推開佢度廁所門,如果唔係就「客主有殃」(白話解釋:大家一鑊熟呀)。點不知有次桓彝飲醉咗,真係走咗去郭璞屋企開咗度廁所門,仲見到郭璞「裸身被髮,銜刀設醊」(白話解釋:無著衫又無梳頭,用把口膽住把刀仔,準備作法,仲記唔記得佢係方術大師呀),郭璞一見到桓彝就大驚咁講「此天命,不可逃也!」(白話解釋:呢個真係天命,走唔切喇!)
後來到咗324年,王敦駐守荊州,仲打算謀反,謀反前叫咗郭璞嚟卜左支卦,卦象為不吉,王敦嬲到殺咗郭璞。王敦喺兩個月謀反失敗,怨憤而死(即係谷死)。幾年後晉明帝幫郭璞喺南京玄武湖畔起咗個叫「郭公墩」嘅衣冠塚(無條屍,得套衫褲)畀佢。
學術成就[編輯]
其中嘅表表者,就係佢用咗18年時間去研究同註解「爾雅」呢本書,以佢當時流通嘅方言同名,去解釋番古老嘅動植物名,仲幫佢哋注音同畫圖,令呢本由佢所注嘅「爾雅」成為歷朝歷代研究草本嘅重要參考書。而且由郭璞開創嘅動、植物圖示分類法,亦都俾唐朝之後所有大型草本著作所沿用。